અમદાવાદના જીએમડીસી ગ્રાઉન્ડ ખાતે લાખો પાટીદારોને અનામત માટે એક કરીને ઇતિહાસ સર્જનારા હાર્દિક પટેલ સહિતના આંદોલનકારીઓએ ઉઠાવેલા મુદ્દાને મોટાભાગના સમાજે સ્વીકાર કર્યો હતો. લેઉઆ-કડવા પટેલના ભેદભાવને પણ ઘણા અંશે નાબૂદ કરવામાં આંદોલને મહત્વનો ભાગ ભજવ્યો હતો પરંતુ તે પછી આંદોલનકારીઓની અંગત મહત્વકાંક્ષા અને આડેધડ નિર્ણયો તથા સમાજના મોભીઓ સહિતના લોકો સામે અવિશ્વાસ રાખતા આંદોલન આડે પાટે ચડી ગયું હતું. ખાસ કરીને જીએમડીસી ગ્રાઉન્ડ પર ખોટા નિર્ણયોના કારણે તોફાન ફાટી નીકળ્યા હતા અને તેમાં 10થી વધુ યુવાનોના મૃત્યુ થયા હતા.